ตรัง สุดยอดบาติกลายกล้วยไม้แคทรียาไม่เหมือนใครในโลก
หนุ่มเมืองห้วยยอด คิดค้นผ้าบาติกแฮนด์เมด “ลายกล้วยไม้แคทรียา” อัตลักษณ์โดดเด่นไม่เหมือนใครในโลก ด้วยการใช้ปลายนิ้วเกลี่ยสีและใช้อุณหภูมิจากร่างกายเป็นตัวควบคุมการแห้งของสีที่วังเทพทาโรไม้มังกรห้วยยอด ตำบลเขากอบ อำเภอห้วยยอด จังหวัดตรัง ทำการผลิตผลงานผ้าบาติกเพ้นท์ ลวดลายโดดเด่น อ่อนช้อย สวยงาม โดยฝีมือของนายไสว เรืองดุก ซึ่งเป็นช่างฝีมือเขียนลายผ้าบาติกมายาวนานกว่า 30 ปี ล่าสุดสามารถคิดค้นพัฒนาต่อยอดจนสามารถสร้างอัตลักษณ์ที่โดดเด่นไม่เหมือนใครในโลกนั่นคือ บาติกลายกล้วยไม้แคทรียา ที่ผ่านกระบวนการคิดพัฒนาเทคนิคการเพ้นท์ โดยใช้ปลายนิ้วในการเกลี่ยสี และมีการใช้อุณหภูมิจากร่างกายเป็นตัวควบคุมการแห้งของสี จนบาติกลายกล้วยไม้แคทลียา มีออเดอร์เข้ามาจำนวนมากทั้งในและต่างประเทศ ภายใต้ชื่อแบรนด์ “phaya batik” หรือ “พญาบาติก” ที่มีความหลากหลายโทนสี เช่น โทนม่วง-ชมพู-ขาว-เขียว, โทนฟ้า-น้ำเงิน-ขาว-เขียว, โทนคลาสสิค สีพาสเทล แนวหวานคลาสสิค เป็นต้น ซึ่งนอกจากนำไปตัดเย็บเป็นเสื้อผ้าแล้ว ยังนำไปเป็นภาพประดับตกแต่งบ้าน ประดับฝาผนัง ทำเป็นวอลเปเปอร์ที่สวยงามได้ด้วยนายไสว เรืองดุก บอกว่า ตนเองทำผ้าบาติกเพ้นท์ขาย มาประมาณ 30 กว่าปี แต่มาทำที่วังเทพทาโรตั้งแต่ปี 2562 เป็นต้นมา ซึ่งผ้าบาติก ต้องเป็นผ้าที่ทำจากเส้นใยธรรมชาติเท่านั้น ทั้งผ้าฝ้าย ผ้าลินิล ผ้าไหมไทย ผ้าไหมญี่ปุ่น ผ้าไหมจีน ผ้าโทเร ผ้าคอตตอนซาติน โดยการเขียนลายด้วยเทียนและสีที่ใช้ทำเป็นลักษณะสีย้อมผ้า เป็นสีน้ำ ซึ่งมีคุณภาพดีคือ สีจะเข้าไปอยู่ในเส้นด้าย ซึ่งถ้าเป็นบาติกแท้ ทำด้วยมือ สีทั้ง 2 ด้านจะเป็นสีเดียวกัน ทั้งด้านหน้าด้านหลัง เวลาเอาไปซักสีก็จะไม่ตก เพราะสีจะกลืนเข้ากับเนื้อเส้นด้าย แตกต่างจากบาติกอื่นๆ เช่น บาติกพิมพ์ สีจะติดด้านเดียว บาติกจะมี 2 ชนิดคือ บาติกพิมพ์ ซึ่งจะใช้บล็อกไม้ หรือบล็อกทองเหลือง พิมพ์เป็นลวดลาย  แต่ถ้าเป็นแบบบล็อกพิมพ์ ลวดลายบนผ้าที่ได้จะแข็ง ไม่มีชีวิต แต่ของตนจะเป็นแบบบาติกเพ้นท์ด้วยมือ ใช้วิธีเขียนเทียนเส้นจะคมชัดและระบายสีด้วยมือ ซึ่งใช้เทคนิคการเขียนซ้อนสี ลวดลายบนผ้าที่ได้จะพลิ้วไสว มองดูนุ่มนวล เชิงซ้อน มีมิติ แตกต่างจากบาติกบล็อกพิมพ์สำหรับการทำงานของตนจะใช้ concept ว่า “บาติกมีชีวิต ลายลิขิตเพื่อชีวา บาติกกล้วยไม้จากปลายนิ้วพริ้วไสวปลุกโลก” ซึ่งคำว่า ปลุกโลก มาจากการที่ชาวต่างชาติค้นหาผ้าบาติกทางอินเทอร์เน็ต แต่มาติดใจและชื่นชอบของตนที่ไม่เหมือนใคร จึงมีออเดอร์สั่งซื้อเข้ามาจำนวนมาก เพราะแตกต่างไม่เหมือนผ้าบาติกที่ไหนในโลก ทั้งนี้ บาติกลายกล้วยไม้แคทรียา ได้ผ่านกระบวนการคิดพัฒนาเทคนิคการเพ้นท์ โดยใช้ปลายนิ้วในการเกลี่ยสีและมีการใช้อุณหภูมิจากร่างกายเป็นตัวควบคุมการแห้งของสี ส่วนเหตุผลที่ตนเองทำเป็นลายกล้วยไม้ จากเดิมที่เคยทำลวดลายพื้นๆ ทั่วไปเหมือนกับคนอื่นๆ เช่น รูปปลา สัตว์ ต้นไม้ใบหญ้า หรือลวดลายอื่นทั่วไปตามออเดอร์ของลูกค้า แต่คนที่เห็นก็จะบอกว่าเหมือนกันกับผ้าบาติกอื่นๆ ทั่วไป ไม่มีความแตกต่าง ตนจึงคิดว่ามันไม่เหมาะ ไม่มีจุดเด่น ไม่มีเอกลักษณ์เป็นของตัวเองประกอบกับในปี 2560-2561 ตนได้มีออเดอร์จากประเทศสหรัฐอเมริกา โดยเขาระบุว่าอยากได้ลายดอกไม้ที่เป็นดอกใหญ่ๆ ปรากฏว่า พอดีกับลูกชายของอาจารย์จรูญ แก้วละเอียด ซึ่งเป็นเจ้าของวังเทพทาโร กำลังปลูกดอกกล้วยไม้อยู่ เมื่อตนไปเห็น ก็ขอถ่ายรูปมาเพื่อออกแบบ จากนั้นนำเสนอให้ลูกค้าที่อเมริกาดู ปรากฏว่า ลูกค้าก็โอเค บอกว่าสวยมาก และเมื่อตัวเองทำผ้าบาติกผืนนี้เสร็จ ก็นำมาตากไว้ ปรากฏว่า ลูกค้าที่มาดูงานที่วังเทพทาโร ก็บอกว่าสวยมาก จะขอซื้อ จึงทำให้เห็นว่าผลงานของตัวเองมีความแตกต่างจากที่อื่นและลูกค้าชื่นชอบ หลังจากนั้นจึงใช้ดอกกล้วยไม้แคทลียา เป็นลายเด่นของแบรนด์ พร้อมพัฒนาฝีมือการวาดและลงสีมาเรื่อยๆจนตอนนี้ตัวเองสามารถคิดค้นเทคนิคพิเศษเฉพาะตัวที่แตกต่าง จากที่อื่นอยู่ 2 ลักษณะคือ เมื่อตอนระบายสีน้ำ หรือแต้มสีก็ จะใช้นิ้วในการเกลี่ยสี ทำให้มีข้อดีคือ ถ้าใช้พู่กัน ยังพบมีสีตกค้างอยู่ อีกทั้งการเกลี่ยสี หรือการควบคุมสีด้วยพู่กัน จะยากกว่าการใช้นิ้ว ที่สำคัญคือ การใช้นิ้วจะไม่มีสีตกค้างในนิ้ว  การลงรายละเอียดอย่างเส้นต่างๆ ถ้าใช้นิ้ว อุณหภูมิของร่างกายมนุษย์ประมาณ 36-37 องศาเซลเซียส จะเร่งควบคุมให้สีแห้งเร็วขึ้นและช่วยให้ลวดลายนุ่มขึ้น เพราะเราสามารถควบคุมสีได้ แต่ถ้าไม่ใช้อุณหภูมิร่างกายมนุษย์ บางครั้งสีอาจจะแห้งช้า และสีก็อาจจะไหลต่อไป ทำให้ลวดลายไม่โดดเด่น ไม่สวย ขณะเดียวกันลายกล้วยไม้ที่ทำมาในแต่ละผืน ก็จะไม่ซ้ำกัน รวมทั้งสีที่ใช้ และลูกเล่นของสี ทำให้ได้ลายกล้วยไม้ที่หลากหลายสีสัน หลากหลายโทนสีและหลากหลายลวดลายนอกจากนั้น ยังมีงานบล็อกลายดอกเทพทาโร โทนเทาดำ และงานบล็อคพิมพ์เทียน เพิ่มมิติเรื่องราวด้วยเทคนิคการผลิตแบบซ้อนสี ทำให้เป็นที่ต้องการของลูกค้าและลูกค้าที่ซื้อไป เมื่อนำไปตัดเย็บสวมใส่ออกงาน หรือตนเองนำผลงานไปร่วมจัดแสดง หรือเข้าร่วมกิจกรรมกับหน่วยงานราชการที่มีการจัดงานสินค้าเกี่ยวกับผ้า ก็จะมีการนำผ้าบาติกที่ได้ไปตัดเย็บนำเสนอผ่านชุดเสื้อผ้าเครื่องแต่งกาย ปรากฏว่า มีสีสันโดดเด่น สวยงาม สามารถออกแบบดีไซต์เสื้อผ้าในการสวมใส่ได้หลากหลายและยังสามารถนำไปตัดแบ่งผืน ทำเป็นภาพประดับตกแต่งบ้าน ประดับฝาผนัง ทำเป็นวอลเปเปอร์ที่สวยงามได้ด้วย